arnastofnun/IGC-2024 huggingface dataset:
Skarðs-Snorri Narfason

Snorri Narfason eða Skarðs-Snorri (um 1175 – 13. september 1260) var íslenskur höfðingi á 13. öld. Hann bjó á Skarði á Skarðsströnd og segir Sturlunga hann hafa verið auðugasta mann í Vestfjörðum.

Snorri var sonur Narfa Snorrasonar á Skarði, sonar Snorra Húnbogasonar, og konu hans Guðrúnar Þórðardóttur. Þórður bróðir hans var tengdafaðir Sturlu Þórðarsonar. Snorri var prestvígður og stundum kallaður "Snorri Skarðsprestur". Hann var friðsamur eins og Skarðverjar voru flestir og tókst að komast óskaddaður hjá öllum erjum og ófriði Sturlungaaldar en var oft fenginn til að reyna að koma á griðum og sættum eða dæma í málum. Hann var þó góður vinur Sighvatar Sturlusonar og Sturlu sonar hans og voru synir hans oft með Sturlungum í herferðum þeirra.

Kona Snorra var Sæunn Tófudóttir og áttu þau nokkra syni. Bárður og Sigmundur hlutu báðir örkuml í Örlygsstaðabardaga og lágu á Silfrastöðum um veturinn. Seinna stýrðu þeir búi sem faðir þeirra átti á Reykhólum og þar var Bárður drepinn með Tuma Sighvatssyni 1244 en um Sigmund er ekki vitað. Bjarni Snorrason bjó í Skarði eftir föður sinn, sem varð gamall og dó 1260. Narfi Snorrason var prestur á Kolbeinsstöðum en tveir af þremur sonum hans, Þórður og Snorri, bjuggu á Skarði.
2017

2017 (MMXVII í rómverskum tölum) var almennt ár sem hófst á sunnudegi samkvæmt gregoríska tímatalinu.
Englar

Englar voru þjóðflokkur sem bjó á svæðinu Angeln í Slésvík-Holtsetalandi í Norður-Þýskalandi. Eftir að Rómverjar yfirgáfu Bretland tóku Englar og nokkrir aðrir þjóðflokkar, svo sem Jótar og Saxar, sig upp og námu þar land. Að sögn Beda prests, voru þeir friðsamir í fyrstu en lögðu svo landið undir sig með hervaldi. Í Englandi stofnuðu Englar konungsríkin "Nord Angelnen" (Norðymbraland), "Ost Angelnen" (Austur-Anglía) og "Mittlere Angelnen" (Mersía). Nafnið „England“ er dregið að nafni þjóðflokksins.

Normannar lögðu undir sig England árið 1066. Þeir kölluðu alla ættflokkana sem bjuggu þar Engilsaxa í höfuðið á Englum og Vestursöxum. Vestursaxar höfðu myndað öflugt ríki, konungsríkið England, á fyrri hluta 10. aldar.

Svæðin Austur-Anglía og Norðymbraland (e. "Northumbria") eru enn í dag þekkt undir upprunalegum nöfnum sínum. Á víkingaöld náði Norðymbraland yfir mun stærra svæði en nú, þ.e. einnig yfir suðausturhluta Skotlands (allt til Edinborgar), og suður til árinnar Humber. Nafnið "Norðymbraland" merkir raunar „landið norðan Humbru“.

Orðið "Englar" hefur verið til í nokkrum myndum, elst er latneska orðið "Anglii" sem kemur fyrir í ritinu "Germanía" eftir Tacitus.
Höfuðborgarsvæðið

Höfuðborgarsvæðið er sá hluti Íslands sem samanstendur af Reykjavíkurborg og næsta nágrenni hennar. Algengasta afmörkun svæðisins er sú að það nái yfir Reykjavík og 7 nágrannasveitarfélög hennar. Svæðið nær frá botni Hvalfjarðar í norðri og suður fyrir Straumsvík sunnan Hafnarfjarðar, jarðfræðilega er það hluti Reykjanesskaga. Svæðið er afar þéttbýlt á íslenskan mælikvarða og óx mjög hratt á síðari hluta 20. aldar, nú búa þar yfir 64% Íslendinga; um 242.000 manns ( maí. 2022).

Sveitarfélögin á svæðinu eiga með sér víðtækt samstarf á ýmsum sviðum. Til dæmis í sorpmálum og almenningssamgöngum auk þess að þau reka sameiginlegt slökkvilið. Árið 2007 var svo stofnað sameiginlegt lögregluembætti fyrir allt svæðið.

Svæðinu er skipt niður í þrjú kjördæmi vegna alþingiskosninga: Reykjavík skiptist í norður og suðurkjördæmi en hin sveitarfélögin á svæðinu tilheyra Suðvesturkjördæmi (kraganum). Það land sem sveitarfélögin ná yfir var hluti af Gullbringu- og Kjósarsýslu. Til forna var þetta land hluti Kjalarnesþings.

Hvað dómsvald í héraði snertir þá tilheyra Reykjavík, Seltjarnarnes, Mosfellsbær og Kjósarhreppur umdæmi héraðsdóms Reykjavíkur en Garðabær, Hafnarfjörður og Kópavogur umdæmi héraðsdóms Reykjaness.

Sveitarfélög.

Sjö sveitarfélög eiga aðild að Samtökum sveitarfélaga á höfuðborgarsvæðinu:
Eþíópíukeisari

Eþíópíukeisari (ge'ez: , nəgusä nägäst, „konungur konunganna“) var arfgengur titill þjóðhöfðingja Eþíópíu frá miðöldum þar til keisaradæmið var lagt niður 1974. Titillinn „konungur konunganna“ var notaður af einstaka ráðamönnum frá fyrri tíð en fyrst með reglubundnum hætti af Jekúnó Amlak, sem kom Salómonsættinni til valda árið 1262. Titillinn fól í sér að undirmenn hans, sérstaklega landstjórarnir í Gojjam, Welega og Shewa, fengu titilinn negus, eða konungur.

Titill eiginkvenna keisarans var "ətege" og keisaraynjan Zauditu (1876-1930) notaði þann titil fremur en "nəgusä nägäst" meðan hún ríkti yfir landinu.
Ormur Loftsson

Ormur Loftsson (um 1400 – um 1446 (?)) var íslenskur hirðstjóri á 15. öld. Hann var af ætt Skarðverja, sonur Lofts ríka Guttormssonar hirðstjóra og Kristínar Oddsdóttur frillu hans. Hann varð hirðstjóri norðan og vestan 1432 eftir lát föður síns en óvíst er hve lengi hann hafði það embætti.

Þar sem Ormur var óskilgetinn átti hann ekki erfðarétt eftir föður sinn en Loftur var svo auðugur að hann gat gefið fjórum óskilgetnum sonum sínum stórfé. Ormur kvæntist árið 1434 Solveigu, dóttur Þorleifs Árnasonar í Auðbrekku, Glaumbæ og Vatnsfirði og konu hans, Vatnsfjarðar-Kristínar Björnsdóttur, og fékk með henni mikið fé. Þau bjuggu í Víðidalstungu og áttu synina Einar og Loft Ormsson Íslending. Solveig tók síðar saman við Sigmund prest Steinþórsson og átti með honum nokkur börn, þar á meðal Jón Sigmundsson lögmann. Líklega hefur Ormur enn verið lifandi þegar Solveig og Sigmundur fóru að vera saman en óvíst er hvenær hann dó.
Nepalska

Nepalska ("नेपाली") er indóevrópskt tungumál talað í Nepal. Það er samskiptamál í Nepal og er líka talað í Bútan, hlutum Indlands og hlutum Mjanmar. Það er eitt af 23 opinberum tungumálum í Indlandi. Nepalska er tengt hindí og úrdú.

Um 20 milljónir manna tala nepölsku sem móðurmál.
Greinar stærðfræðinnar

Greinar stærðfræðinnar eru í stórum dráttum eftirfarandi:

Stærðir.

Mælingar á stærðum og aðferðir við að gera slíkar mælingar.

Breyting.

Aðferðir til þess að lýsa og höndla breytingar stærðfræðilegra falla og breytingar milli talna.

Bygging.

Skilgreiningar á stærð, samhverfni og stærðfræðimynstur.

Rúm.

Tengsl einstakra eiginda.

Strjál stærðfræði.

Strjál stærðfræði felur í sér aðferðir sem eiga við um hluti sem geta eingöngu tekið á sig fastákveðin, aðgreind gildi.

Hagnýt stærðfræði.

Hagnýt stærðfræði notast við alla stærðfræðilega þekkingu til þess að leysa raunveruleg verkefni.

Mikilvægar setningar.

Setningar sem hafa heillað stærðfræðinga og aðra.

Mikilvægar tilgátur.

Hér eru nokkur óleyst vandamál í stærðfræðinni.

Grundvöllur og aðferðir.

Aðferðir við að skilja eðli stærðfræðinnar hafa áhrif á það hvernig stærðfræðingar leggja stund á stærðfræði.
Katie Cassidy

Katherine Evelyn Anita „Katie“ Cassidy-Benedon (fædd 25. nóvember 1986) er bandarísk leikkona og söngvari, best þekkt fyrir hlutverk sín í Supernatural, "Harper's Island", Melrose Place, "Black Christmas" og "Taken".

Einkalíf.

Katie fæddist í Los Angeles í Kaliforníu, er dóttir söngvarans David Cassidy og fyrrverandi módelsins Sherry Benedon. Amma og afi hennar föður megin eru leikararnir Jack Cassidy og Evelyn Ward. Aldist hún upp í Calabasas, Kaliforníu með móður sinni og stjúpföður. Á tvær eldri og einn yngri bróður. Sem barn þá stundaði Katie fimleika og varð á endanum klappstýra fyrir California Flyers.

Katie var handtekin fyrir ölvunaraskur í ágúst, 2007 í Tucson þegar bill sem hún var farþegi í var stoppaður vegna umferðarbrot. Laug hún að lögreglunni þegar hún var spurð. Alkóhól magn hennar var .16 — tvisvar sinnum meira en löglegt er í Arizona. Cassidy sagði lögreglunni að hún héti Taylor Cole og að hún væri 21 árs. Cole er leikkona og vinkona frá Kanada.

Katie hefur fjögur húðflúr; eitt á mjöðminni, eitt á fótnum, eitt á öklanum og eitt á mjóhryggnum. Fyrsta húðflúrið sem hún fékk var „1922“, sem er árið sem móðuramma hennar fæddist. Húðflúrið á fætinum eru þrjár stjörnu sem eru fyrir hana og systur sínar tvær, en þær hafa sama tattó líka. Móðir þeirra Sherry hefur tattoo með þrjár stjörnur (dæturnar þrjár) sem koma fram miðstjörnu (móðirin). Hver þeirra hefur tattóið á mismunandi stað. Katie hefur einnig húðflúr af nafn-hringi sem á öklinum, sem má lesa sem „Love Thyself, Know Thyself, Be Thyself“. Húðflúrið á mjóhryggnum er latneska orðtælið: Alis volat propriis, sem á ensku merkir „She Flies with Her Own Wings“. Katie valdi þetta orðatak þar sem það var við hæfi og endurspeglar sjálfstæði hennar og þrátt fyrir fjöldskylduböndin.

Ferill.

Þegar hún var í grunnskóla þá fékk Cassidy áhuga á skemmtanaiðnaðinum og tók þátt í samfélags leikhúsum og seinna meir lærði hún að verða leiklistar kennari. Tók nokkur auglýsingastörf fyrir Abercrombie og Fitch árið 2004. Móðir hennar leyfði henni ekki að taka módelstörf þangað til hún lyki menntaskólanámi. Eftir menntaskóla, Cassidy flutti til Los Angeles og kom fram í nokkrum sjónvarpsþáttum, þar á meðal 7th Heaven. Kom hún fram sem gestaleikari í "Sex, Love &amp; Secrets". Einnig kom hún fram í tónlistamyndbandinu "Just Lose It" með Eminem, 2004.

Árið 2002 þá gaf hún út lagið „I Think I Love You“. Kom fram í "When a Stranger Calls" og "Click" með Adam Sandler, ásamt "Black Christmas" árið 2006. Árið 2007 þá tók hún upp myndina Revenge of the Nerds, en framleiðslan staðnæmdist og sem á endanum var hætt við. Kom hún fram í "Taken" árið 2008, með Liam Neeson og Maggie Grace. Cassidy gerði eins árs samning við sjónvarpsstöðina The CW, til þess að koma fram í sjónvarpsþættinum Supernatural.

Cassidy lék verðandi brúður, Trish Wellington í CBS seríunni "Harper's Island". Lék Ellu Simms í endurútgáfunni af Melrose Place en aðeins 18 þættir voru sýndir áður en framleiðslu var hætt. Cassidy var með gestahlutverk í unglingaþættinum Gossip Girl sem Juliet Sharp.

Verðlaun og tilnefningar.

Teen Choice verðlaunin
David Krumholtz

David Krumholtz (fæddur 15. maí 1978) er bandarískur leikari sem er þekktastur fyrir að leika Charlie Epps í sjónvarpsþættinum "Numb3rs".

Einkalíf.

Krumholtz fæddist í Queens í New York og ólst upp í gyðinga „verkamannafjölskyldu“ . Móðir hans flutti frá Ungverjalandi til Bandaríkjanna árið 1956. Krumholtz stundaði nám við New York háskólann.

Krumholtz giftist leikkonunni Vanessa Britting í maí, 2010. Seth Rogen og Jay Baruchel voru svaramenn hans. Meðal gesta í brúðkaupinu voru samleikarar hans úr Numb3rs, Rob Morrow, Judd Hirsch og Peter MacNicol.

Ferill.

Leikhús.

Krumholtz byrjaði feril sinn þegar hann var þrettán ára þegar hann fylgdi vinum sínum í opið áheyrnarpróf við Broadway-leikritið "Conversations with My Father" (1992). Þó að hann hélt að hann fengi ekki hlutverkið fékk hann hlutverk hins unga Charlie á móti Judd Hirsch, Tony Shalhoub og Jason Biggs.

Sjónvarp.

Árið 1994, þá 16 ára, lék Krumholtz í fyrstu sjónvarpsmynd sinni "Monty", með Henry Winkler. Aðeins nokkrir þættir voru sýndir. Krumholtz kom fram í nokkrum sjónvarpsseríum sem lifðu stutt. Meðfram því þá fékk hann tækifæri að leika með Jason Bateman (Chicago Sons), Tom Selleck (The Closer), Jon Cryer (The Trouble with Normal) og Rob Lowe (The Lyon's Den).

Krumholtz hefur komið fram sem gestaleikari í þáttum á borð við [ER]], Law &amp; Order, "Undeclared", "Lucky" og "Freaks and Geeks".

Í Numb3rs þá lék hann Charlie Eppes, stærðfræðisnilling sem hjálpar bróður sínum Don (Rob Morrow), sem er FBI alríkisfulltrúi, með því að nota stærðfræði til þess að leysa hina ýmsu glæpi. Samkvæmt sjónvarps gagnrýnandanum Matt Roush (TV Guide) þá var vinna Krumholtz's við Numb3rs „hugsanlega besta sjónvarpshlutverk hans til dags“.

Kvikmyndir.

Fyrsta kvikmyndahlutverk Krumholtz var í "Life With Mikey" (1993) á móti Michael J. Fox og Addams Family Values (1993) á móti Christina Ricci. Þó að hann hafi fengið jákvæða gagnrýni fyrir leik sinni í þessum myndum er David þekktastur hjá börnum fyrir að leika álfinn Bernard í "The Santa Clause" (1994) og í framhaldsmyndinni "The Santa Clause 2: The Mrs Clause" en vegna samninga þá gat hann ekki verið í þriðju myndinni.

Krumholts tókst að brjótast út úr barnamyndunum með "The Ice Storm" frá 1997, leikstýrt af Ang Lee og "Slums of Beverly Hills" frá 1998, með Alan Arkin og Natasha Lyonne. Árið 1999, þá lék David í unglingamyndinni "10 Things I Hate about You" með Joseph Gordon-Levitt, Julia Stiles, og Heath Ledger. Sama ár lék hann allt aðra persónu — Yussel, ungan gyðing með erfiðleika í "Liberty Heights".

Hefur Kromholtz komið síðan fram í kvikmyndum á borð við "The Mexican", "Harold and Kumar Go To White Castle", "Bobby" og "Superbad".

Verðlaun og tilnefningar.

California Independent Film Festival

Hollywood kvikmyndahátíðin

Newport Beach kvikmyndahátíðin

Screen Actors Guild verðlaunin

Teen Choice verðlaunin

Young Artist verðlaunin
The Botany of Iceland

The Botany of Iceland – (íslenska: Grasafræði Íslands) – er sígilt vísindarit um flóru og gróður Íslands. Það kom út í fimm bindum á árunum 1912–1949, og stóð Carlsbergsjóðurinn að miklu leyti undir kostnaðinum. Meðal þess sem fjallað er um eru sveppir, fléttur og skófir, þörungar, mosar og háplöntur.

Frumkvæðið að verkinu áttu tveir danskir grasafræðingar: Eugen Warming og Lauritz Kolderup Rosenvinge, sem ritstýrðu fyrstu þremur bindunum, en eftir að þeir féllu frá (1924 og 1939) leiddu aðrir verkið til lykta.

Árið 1908 lauk útgáfu á þriggja binda verki, The Botany of the Faeroes, og hugðust þeir Warming og Rosenvinge gera Íslandi sömu skil og brúa þannig bil í landaröðinni: Grænland – Ísland – Færeyjar – Skotland – Danmörk, og skapa samanburðargrundvöll á flóru og gróðri þessara landa. Sóttu þeir um fjárframlög til Carlsbergsjóðsins og réðu síðan menn til verksins. Útgáfan gekk greiðlega fram til 1920, en fór þá að hægja á. Verkinu taldist lokið með útgáfu 5. bindis 1949, en ljóst er þó af titilblaði að útgefendurnir hafa hugsað sér framhald á því. Tímarnir voru þó breyttir, Ísland sjálfstætt ríki og hafði tekið náttúrurannsóknir í sínar hendur.

Steindór Steindórsson frá Hlöðum segir um verkið: „þótt aldrei kæmi lokabindi af Botany of Iceland er ritsafnið jafnmerkilegt fyrir því og stendur sem óhagganlegur grundvöllur þeirrar þekkingar sem þá var á íslenskri grasafræði og að því leyti ómetanlegt öllum sem fást við grasafræði Íslands. Vitanlega eru ritgerðirnar misjafnar. Að mínu mati skara þrjár þeirra fram úr, þ.e. rit dr. Helga Jónssonar, dr. H. Mølholm Hansens og mag. scient. Johs. Grøntveds sem eru sígild verk um íslenska grasafræði.“ Steindór Steindórsson (2002:136)
Hvanndalabjarg

Hvanndalabjarg eða Hvanndalabjörg er norðan við Ólafsfjörð. Það er hæsta standberg frá sjó á landinu, 630 metrar í sjó niður, víða skorið djúpum og hrikalegum gjám og heitir sú stærsta Skötugjá. Ofan til í bjarginu er grónar syllur þar sem sauðfé hefur oft lent í sjálfheldu.

Þrætusker er fyrir miðju bjarginu og upp af því er Karlsurð. Um Þrætusker eru landamerki milli Ytri-Ár í Ólafsfirði og Hvanndala, en sá bær var í dalskoru norðan bjargsins og var einn afskekktasti bær á Íslandi meðan þar var byggð; þangað var oft ekki fært mánuðum saman, hvorki á landi né af sjó. Þaðan voru hinir nafnkunnu Hvanndalabræður.

Mikil tröllabyggð var talin vera í Hvanndalabjargi og um það (en einnig um Ólafsfjarðarmúla) var sögð sagan um húsfreyjuna í Málmey á Skagafirði, en á eynni voru sögð liggja þau álög að enginn mætti búa þar lengur en nítján ár. Jón nokkur bjó eitt sinn í Málmey með konu sinni og tóku þau ekki mark á álögunum og hugðust búa lengur í Málmey. En tuttugasta árið hvarf húsfreyjan í Málmey á aðfangadagskvöld jóla. Jón bóndi fór þá til sóknarprests síns, séra Hálfdanar Narfasonar á Felli í Sléttuhlíð, sem var sagður mikill galdramaður, og bað hann að hjálpa sér. Varð úr að séra Hálfdan reið á galdrareiðskjóta, sumir segja skrattanum sjálfum, út Skagafjörð og hafði Jón bónda fyrir aftan sig:

„Nú halda þeir áfram fyrir framan Siglufjörð og Siglunes og svo fyrir framan Héðinsfjörð, uns þeir koma að Hvanndalabjargi vestan við Ólafsfjörð. Þar nemur prestur loks staðar framan undir bjarginu. Er þar að sjá einsog stór hurð í bjarginu; lýkst hún upp og koma þar út tvær tröllkonur, mjög stórar og allar helbláar; leiða þær milli sín þriðju tröllkonuna, sem er nokkru minni, en öll líka helblá, nema hvítur kross í enni. „Þarna sérðu konuna þína, Jón,“ segir prestur.“ Og ekki fékk Jón konu sína aftur, hún var komin í bland við tröllin.
Umferðarstofa

Öxará er bergvatnsá sem rennur um Öxarárdal og Þingvelli og í Þingvallavatn. Áin kemur mjög við sögu Þingvalla. Hún er yfirleitt ekki sérlega vatnsmikil en getur bólgnað mjög upp í flóðum.

Sagt er að áin hafi fengið nafn af því að þegar Ketilbjörn gamli landnámsmaður á Mosfelli fór ásamt mönnum sínum í landkönnunarferð hafi þeir gert skála við Skálabrekku. Þar skammt frá komu þeir að ísilagðri á en hjuggu vök á ísinn, misstu öxi í ána og nefndu hana Öxará.

Áin kemur upp í Myrkavatni og er 17 km löng. Hún fellur milli Búrfells og Leggjabrjóts og um Biskupsbrekkuhraun innan við Brúsastaði. Hún mun áður hafa runnið suður um Kárastaðahraun og í vatnið rétt hjá Skálabrekku en í Sturlungu segir að henni hafi verið veitt í Almannagjá til að þingmenn þyrftu styttra að fara til að sækja sér neysluvatn. Eftir það fellur hún ofan í gjána í fossi, Öxarárfossi.

Um gjána fellur áin nokkurn spöl en síðan úr henni aftur undir brúna við Drekkingarhyl, sem áður var mun dýpri en grynntist þegar núverandi brú var gerð fyrir Alþingishátíðina 1930. Þá var skarðið í gjárbarminn sem áin rennur um sprengt og lækkað til muna. Talið er að brú hafi verið gerð yfir ána þegar á 10. öld. Í Drekkingarhyl var konum áður drekkt fyrir ýmsar sakir og var þeim þá stungið í poka sem þyngdir voru með grjóti og varpað í hylinn.

Nokkrir hólmar eru í Öxará og kallast einn þeirra Einvígishólmi eða Öxarárhólmi. Þar voru hólmgöngur háðar áður fyrr.
Níke

Níke (á forngrísku Νίκη) var sigurgyðjan í grískri goðafræði. Rómversk hliðstæða hennar var gyðjan Viktoría.
Diane Farr

Diane Farr (fædd 7. september 1969) í New York er bandarísk leikkona. Er þekktust fyrir að leika FBI-alríkisfulltrúann Megan Reeves í "Numb3rs".

Einkalíf.

Farr fæddist í Manhattan, New York og er af írskum og ítölskum uppruna. Diane stundaði nám í drama við "New York Stony Brook-háskólann" og "Loughborough háskólann" á Englandi og útskrifaðist hún þaðan með sameiginlega B.A. gráðu. Þegar hún var nýnemi við Stony Brook þá var hún krýnd ungfrú New York. Var hún aðeins 19 ára á þessum tíma og sú yngsta sem hefur haldið titlinum. Farr kenndi einu sinni leiklist í öryggisfangelsi.

Farr er rithöfundur en fyrsta bók hennar, "The Girl Code: The Secret Language of Single Women" ("Um stefnumót, kynlíf, verslun og virðingu meðal vinkvenna"), var gefin út á Valentínusardaginn árið 2001. Hefur hún einnig skrifað fyrir tímaritin "Jane", "Esquire", "Glamour" og "Self" og er reglulegur höfundur hjá "Cosmopolitan", "Soma" og "Gear".

Eftir að hafa hætt með kærasta sínum, þá stofnuðu Diane og vinkona hennar Laura Bailey heillaóskakortafyrirtæki að nafni Other Announcements.

Farr framleiddi heimildarmyndina Children of God: Lost and Found (2007), sem fjallar um Children of God-trúarregluna (einnig þekkt sem Family of Love and The Family). Í myndinni þá er fylgst með nokkrum börnum sem komust undan úr trúarreglunni og þurfa að standa á eigin fótum í nýju samfélagi án peninga, menntunar eða stuðnings fjölskyldu.

Hún er náinn vinur Pauley Perrette úr NCIS.

Farr var skipuð sem sendiherra Mineseeker Foundation and the Sole of Africa, herferð sem vinnur að því að fjarlægja jarðsprengjur í Afríku. Meðal verndara herferðarinnar eru Nelson Mandela, Sir Richard Branson, Queen Noor og Brad Pitt.

Þann 26. júní 2006 giftist hún Seung Yong Chung og saman eiga þau 3 börn.

Ferill.

Sjónvarps.

Fyrsta sjónvarpshlutverk Farr var árið 1992 í "Silk Stalkings" og kom síðan fram í þáttum á borð við "In the House", "The Drew Carey Show" og "Secret Agent Man". Farr var síðan með gestahlutverk í "Roswell", "The Job", "Like Family" og "Rescue Me". Árið 2005 þá var henni boðið hlutverk í Numb3rs sem Megan Reeves, sem hún lék til ársins 2008. Þann 24. mars 2008 sagði Michael Ausiello frá því á TVGuide.com-bloggi sínu að Farr hafði ekki endurnýjað samning sinn við "Numb3rs" eftir að fjórðu þáttaröðina. Farr kom fram í "Californication" í 10 þáttum haustið 2009.

Kvikmyndir.

Fyrsta kvikmyndahlutverk Farr var árið 1998 í "Divorced White Male" og hefur síðan komið fram í kvikmyndum á borð við "Bingo", "Flooding" og "Hourly Rates".
Alimi Ballard

Alimi Ballard (fæddur 17. október 1977) er bandarískur leikari sem er þekktastur fyrir hlutverk sín í Numb3rs og Dark Angel.

Einkalíf.

Ballard fæddist í Bronx, New York. Giftist leikkonunni Dior Raye og saman eiga þau tvö börn.

Ferill.

Frá 1993 til 1996 lék hann í sápuóperunni "Loving" og í framhaldsseríunni "The City", þar sem hann lék Frankie Hubbard. Lék hann Quizmaster Albert í sjónvarpsþættinum "Sabrina, the Teenage Witch" og Herbal í "Dark Angel".
Jack W. Szostak

Jack William Szostak (fæddur 9. nóvember 1952) er sameindalíffræðingur og prófessor í erfðafræði við Harvard háskóla. Hann er einkum þekktur fyrir rannsóknir sínar á hlutverki telómera og hlaut fyrir þær nóbelsverðlaunin í lífeðlis- og læknisfræði árið 2009 ásamt Elizabeth Blackburn og Carol W. Greider.
Kjalarnesþing

Kjalarnesþing var staðbundið þing sem starfaði fyrir stofnun Alþingis og var að einhverju leyti undanfari þess. Það hefur sennilega upphaflega verið á Kjalarnesi en var lengst af haldið á Þingnesi við Elliðavatn.

Þinghald tíðkaðist meðal germanskra þjóða löngu fyrir landnám Íslands, þar á meðal í Noregi, og landnámsmenn hafa því þekkt það úr heimalöndum sínum og fljótlega séð nauðsyn þess að hafa einhvers konar sameiginlegar reglur og dómstóla. Heimildir geta um tvö staðbundin þing fyrir stofnun Alþingis, Kjalarnesþing og Þórsnesþing, en þau kunna að hafa verið fleiri. Ari fróði segir í Íslendingabók að Þorsteinn, sonur Ingólfs Arnarsonar, hafi stofnað þingið: „áðr var þing á Kjalarnesi, þat er Þorsteinn Ingólfssonr landnámamanns, faðir Þorkels mána lögsögumanns, hafði þar ok höfðingjar þeir, er at því hurfu.“

Ekki er ljóst hve stórt þingsvæði Kjalarnessþings var en það kann að hafa náð austur að Ölfusá. Sumir telja að Alþingi sé stofnað út frá Kjalarnesþingi. Þorsteinn Ingólfsson helgaði hið fyrsta Alþingi og var útnefndur allsherjargoði og þann titil báru afkomendur hans síðan.

Jónas Hallgrímsson skáld og náttúrufræðingur gróf í búðarústirnar á Þingnesi 1841 og aðrir rannsökuðu þær síðar en 1981 hófst þar uppgröftur á vegum Þjóðminjasafnsins og var þá grafinn upp fjöldi búðarústa, dómhringur (lögrétta) og fleira. Elstu rústirnar voru frá því um 900 en þær yngstu líklega frá því um 1200, enda hefur Kjalarnesþing áfram verið héraðsþing þrátt fyrir stofnun Alþingis.